Kuen 17
Kɛɛt Ä-ron
1
Kä cu Kuoth Nhial Muthɛ jiök i̱, 
2
“Ruacni kɛ ji̱ I-thɛ-rɛl a ji̱ muɔckɛ kɛ kɛtni da̱ŋ wäl rɛw, kɛl kä bo̱o̱th thuɔk duëël kä thuk duëli gua̱ni. Kä gɔ̱ri ramɔ ciötdɛ kä kɛɛtdɛ. 
3
Kä gɔ̱ri ciöt Ä-ron kɛɛtdä Lii-bay. Kɛ ɣöö bi thok duëël kɛl tekɛ kɛɛt. 
4
Kä läthnikɛ rɛy kɛmɛkä ro̱mä kɛ Kuoth Nhial nhiam thandukä matdä ruac guäth in la jekä kɛ ji̱ thi̱n. 
5
Kä kɛɛt raam mɔ bä mɛkɔ bɛ piɛr. Inɔ ɣän bä go̱o̱nyni ji̱ I-thɛ-rɛl cu ka̱p cuɔ̱ŋ tin gɔanykɛ ni ji̱.” 
6
Kä cu Muthɛ ruac kɛ ji̱ I-thɛ-rɛl. Kä cu bööthkiɛn diaal jɛ moc kɛtni, bo̱o̱th ɔ kɛ kɛɛt kɛl ce̱tkɛ thuk duëlikiɛn, cua kɛtni wäl rɛw nööŋ. Kä te kɛɛt Ä-ron rɛydiɛn. 
7
Kä cu Muthɛ kɛtni la̱th rɛy kɛmɛkä ro̱mä kɛ Kuoth Nhial nhiam thandukä matdä ruac. 
8
Kä mëë ruɔ̱ndɛ cu Muthɛ wä rɛy kɛmɛkä ro̱mä kɛ Kuoth Nhial. Kä nɛnɛ cu kɛɛt Ä-ron raan thuɔk duëël Lii-bay piɛr a bɛ tekɛ gaakni, kä cu gaaknikɛ rɔ lɛp a bɛ tekɛ dɛy. 
9
Kä cu Muthɛ kɛtni diaal nööŋ raar nhiam Kuɔth Nhial no̱ŋɛ kɛ ji̱ I-thɛ-rɛl diaal. Kä cu ramɔ kɛɛtdɛ ka̱n. 
10
Kä cu Kuoth Nhial Muthɛ jiök i̱, “Locni kɛɛt Ä-ron nhiam thandukä matdä ruac, kä ba jɛ tit ala nyuuth go̱o̱nyni, kɛ ɣöö bi go̱o̱nydiɛn te pek kɛ ɣä, kɛ ɣöö /cikɛ bi li̱w.” 
11
Kä cu Muthɛ jɛ la̱t ce̱tnikɛ min ci Kuoth Nhial ɛ la̱r jɛ.
12
Kä cu ji̱ I-thɛ-rɛl Muthɛ jiök i̱, “Nɛnɛ, kɔn ba̱kɔ li̱w, ca̱kɔ bath ni kɔn diaal. 
13
Kɛn nɛy diaal ti ci ben thiekä kɛmɛkä ro̱mä kɛ Kuoth Nhial ti, bikɛ li̱w. A ba̱kɔ cu li̱w kɔn diaal?”
